CELEX: 62011CN0510
Language: mt
Date: 2011-09-29 00:00:00
Title: Kawża C-510/11 P: Appell ippreżentat fid- 29 ta’ Settembru 2011 minn Kone Oyj, Kone GmbH u Kone BV kontra s-sentenza tal-Qorti Ġenerali (It-Tmien Awla) tat- 13 ta’ Lulju 2011 fil-Kawża T-151/07 — Kone Oyj, Kone GmbH, Kone BV vs Il-Kummissjoni Ewropea

10.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 362/13
            
         Appell ippreżentat fid-29 ta’ Settembru 2011 minn Kone Oyj, Kone GmbH u Kone BV kontra s-sentenza tal-Qorti Ġenerali (It-Tmien Awla) tat-13 ta’ Lulju 2011 fil-Kawża T-151/07 — Kone Oyj, Kone GmbH, Kone BV vs Il-Kummissjoni Ewropea
   (Kawża C-510/11 P)
   2011/C 362/20
   Lingwa tal-kawża: l-Ingliż
   
      Partijiet
   
   
      Appellanti: Kone Oyj, Kone GmbH, Kone BV (rappreżentanti: T. Vinje, solicitor, D. Paemen, avukat, A. Tomtsis, dikigoros, A. Morfey, solicitor)
   
      Parti oħra fil-proċedura: Il-Kummissjoni Ewropea
   
      Talbiet tal-appellanti
   
   L-appellanti jitolbu li l-Qorti tal-Ġustizzja jogħġobha:
   
               —
            
            
               tannulla s-sentenza tal-Qorti Ġenerali fl-intier tagħha;
            
         
               —
            
            
               tannulla l-Artikolu 2(2) tad-Deċiżjoni sa fejn din timponi multa fuq Kone Oyj u Kone GmbH, u, jew ma timponix multa jew inkella timponi multa ta’ ammont iktar baxx minn kif ġie ddeterminat fid-Deċiżjoni tal-Kummissjoni, tal-21 ta’ Frar 2007, dwar proċedura skont l-Artikolu 101 TFUE (Każ COMP/E-1/38.823 — PO/Liftijiet u eskalejters) (iktar ’il quddiem: id-“Deċiżjoni”);
            
         
               —
            
            
               tannulla l-Artikolu 2(4) tad-Deċiżjoni tal-Kummissjoni sa fejn din timponi multa fuq Kone Oyj u Kone BV, u timponi multa ta’ ammont inqas minn dak stabbilit fid-Deċiżjoni tal-Kummissjoni; u
            
         
               —
            
            
               tordna lill-Kummissjoni tbati l-ispejjeż.
            
         
      Aggravji u argumenti prinċipali
   
   L-appellanti jsostnu li s-sentenza appellata għandha tiġi annullata fuq il-bażi tal-aggravji li ġejjin:
   
                
            
            
               Fir-rigward tal-ksur fil-Ġermanja, il-Qorti Ġenerali wettqet żball ta’ liġi meta kkonkludiet li l-Kummissjoni ma eċċedietx il-marġni ta’ diskrezzjoni tagħha b’mod manifest meta, fid-Deċiżjoni, hija evalwat il-kontribuzzjoni ta’ Kone għall-ftuħ tal-investigazzjoni u l-konstatazzjoni tal-ksur. L-iżball ta’ liġi tal-Qorti Ġenerali wassal biex Kone tiġi skwalifikata, b’mod żbaljat, mill-immunità taħt l-Avviż dwar l-immunità minn multi u tnaqqis f’multi f’każijiet ta’ kartell (iktar ’il quddiem: l-“Avviż tal-2002”)
            
         
                
            
            
               Il-Qorti Ġenerali wettqet żball ta’ liġi wkoll meta kkonkludiet li l-ksur tal-Kummissjoni tal-Avviż tal-2002 ma marx kontra l-prinċipju ta’ aspettattivi leġittimi.
            
         
                
            
            
               Fir-rigward tal-ksur fil-Pajjiżi l-Baxxi, il-Qorti Ġenerali wettqet żball ta’ liġi meta kkonfermat ir-rifjut tal-Kummissjoni li tagħti lil Kone kwalunkwe tnaqqis fil-multa skont l-Avviż tal-2002, dan minħabba l-klassifikazzjoni minn Kone tal-informazzjoni pprovduta fl-applikazzjoni tagħha għall-klemenza. Bħala riżultat, il-Qorti Ġenerali kkonfermat id-deċiżjoni tal-Kummissjoni sa fejn din irrifjutat li tagħti lil Kone kwalunkwe tnaqqis tal-multa għall-kartell fil-Pajjiżi l-Baxxi.
            
         
                
            
            
               Il-Qorti Ġenerali wettqet żball ta’ liġi wkoll billi ddeċidiet li l-Kummissjoni ma kisritx il-prinċipju ta’ trattament ugwali meta kkonkludiet li s-sottomissjonijiet ta’ Kone fir-rigward tal-kartell Olandiż ma setgħux jitqabblu mas-sottomissjonijiet ta’ ThyssenKrupp fir-rigward tal-kartell fil-Belġju.